大正新脩大蔵経/第九巻法華部全・華嚴部上/妙法蓮華經/御製大乘妙法蓮華經序
御製大乘妙法蓮華經序

昔如來於耆闍崛山中。與大阿羅漢阿若憍陳如摩訶迦葉無量等衆。演説大乘眞經。名無量義。是時天雨寶華布濩充滿。慧光現瑞洞燭幽顯。普佛世界六種震動。一切人天得未曾有。咸皆歡喜讃歎。以爲是經乃諸佛如來祕密之藏。神妙叵測。廣大難名。所以拔滯溺之沈流。拯昏迷之失性。功徳弘遠莫可涯溺之沈流。拯昏迷之失性。功徳弘遠莫可涯涘。泝求其源。肇彼竺乾流於震旦。爰自西晋沙門竺法護者初加翻譯。名曰正法華。曁東晋龜茲三藏法師鳩摩羅什重翻。名曰妙法蓮華。至隋天竺沙門闍那笈多所翻者。亦名妙法。雖三經文理重沓互陳。而惟三藏法師獨得其旨。第歴世既遠。不無訛謬。匪資刋正。漸致多疑。用是特加讐校。仍命鏤梓。以廣其傳。嗚呼如來愍諸衆生。有種種性種種欲種種行種種憶想分別。歴劫纒繞無有出期。乃爲此大事因縁現世。敷暢妙旨。作殊勝方便。俾皆得度脱超登正覺。此誠濟海之津梁。而燭幽之慧炬也。善男子善女人一切衆生。能秉心至誠。持誦佩服頂禮供養。即離一切苦惱。除一切業障。解一切生死之厄。不啻如飢之得食。如渇之得飮。如寒之得火。如熱之得涼。如貧之得寶。如病之得醫。如子之得母。如渡之得舟。其爲快適欣慰。有不可言。噫道非經無以寓。法非經無以傳。縁經以求法。縁法以悟道。方識是經之旨。清淨微妙第一希有。遵之者則身臻康泰。諸種善根圓滿具足。如蓮華出水不染淤泥。即得五蘊皆空六根清淨。遄躋上善。以成於正覺者不難矣。苟或沈迷膠固。甘心墮落絶滅善根。則身罹苦趣。輪回於生死之域者。其有紀極哉。雖然善惡兩途。由人所趨。爲善獲吉。爲惡獲凶。幽明果報。不爽錙銖。觀於是經者。尚戒之哉。尚勉之哉

永樂十八年四月十七日

脚注

関連リンク 
東京大学大正新脩大藏經テキストデータベース

大正新脩大蔵経/第九巻法華部全・華厳部上/妙法蓮華経